**PREDLOGI MATURANTOV O IZVEDBI MATURE 2021 IN ODGOVORI PRISTOJNIH INSTITUCIJ**

Dijaška organizacija Slovenije (DOS) je demokratično organizirana stanovska organizacija dijakov v Republiki Sloveniji, ki zastopa dijakove interese in pravice, se zavzema za njihovo uresničevanje ter zagotavlja in utrjuje vpliv dijakov pri vprašanjih, ki so povezana z njihovo materialno in duhovno rastjo. Hkrati organizacija zagotavlja šolsko demokracijo, enakopravnost in enakost v srednjih šolah ter zagovarja enake možnosti za vse. Zaradi vsega tega je DOS pomemben posvetovalen organ pristojnim institucijam, saj se vsaka odločitev neposredno dotika nas. Dijaki smo v težki situaciji in potrebujemo pomoč – želimo, da se naša situacija upošteva pri načrtovanju zaključnih izpitov.

DOS je 7. decembra 2020, ob 14. uri, preko spletne aplikacije Zoom, organizirala Nacionalni posvet o izvedbi mature 2021. Posvet si je ogledalo več kot 11 tisoč dijakov. Pred tem je potekalo šest regionalnih posvetov, na katerih so bili prisotni dijaki z najrazličnejšimi ozadji in problematikami. Pridobljena poenotena mnenja in predloge pa so odločevalcem predstavili predstavniki regij: Domen Medvešček, Timotej Pukšič, Živa Poljanšek, Jan Pipp, Ilhana Smajlović in Blaž Šabeder. Nekateri predlogi so bolj zahtevni, nekateri manj, vsi pa so konstruktivni in zastopajo mnenje večine slovenskih dijakov.

Posveta so se udeležili tudi: dr. Simona Kustec – Ministrica za izobraževanje, znanost in šport; dr. Marina Tavčar – Predsednica Državne komisije za splošno maturo; dr. Boris Dular – Predsednik Državne komisije za predmetno maturo in dr. Darko Zupanc – direktor Državnega izpitnega centra. Med pogovorom, so nam vsi gostje zagotovili, da bodo vsa naša mnenje in vsi predlogi predebatirani in slišani.

Predloge slovenskih dijakov in odgovore pristojnih institucij smo zbrali v tem dokumentu.

**SPLOŠNO**

1. Podpora izvedbe same mature, a mora biti nekoliko prilagojena.

**Vse pristojne institucije so zagotovile, da matura BO prilagojena in, da imamo vso podporo.**

1. Zagotavljanje vsem slovenskim srednješolcem enake pogoje izobraževanja na daljavo (dostop do interneta, vse potrebne opreme, tudi drugih šolskih gradiv, kot so maturitetne knjige in ostala besedila).

**Ministrica za izobraževanje, znanost in šport je na vse dijake apelirala s prošnjo, da se o vseh problemih in težavah najprej obvesti šolo. V primeru, da od šole ni ustreznega odziva oz. pomoči, naj se dijaki po elektronski pošti obrnejo neposredno na Ministrstvo za izobraževanje, znanost in šport.**

1. Boljše informiranje – zahteva razkritja prilagoditev do novega leta.

**V načrtu je, da bodo maturantje in tudi širša javnost o izvedbi mature obveščena do konca meseca decembra.**

1. Primarno naj se omogoči vračanje v šolo dijakom maturantom, pri tem naj se razmišlja tudi o zagonu javnega prometa (okrnjeno – le za dijake, le potrebne linije, le nekateri časovni okvirji) in vzpostavitvi delovanja dijaških domov.

**Zagotovili so nam, da je njihov prvi cilj vračanje maturantov v šole, ko bo epidemiološka slika to omogočala. Prav tako so to tudi že javno izpostavili**.

1. Ob vračanju v šolo naj se poudari izvajanje praktičnega pouka in oblikovanje izdelkov pri 4. predmetu poklicne mature ter izvajanje vaj in nalog v sklopu internega dela izbirnih predmetov splošne mature.

**Strinjajo se, da bo to prioriteta ob vračanju maturantov v šole, saj se predvidene vaje morajo opraviti , vendar bo sklop le teh zmanjšan.**

1. Ob vračanju v šolo naj se poudarek prestavi na maturitetne predmete. Tudi ne maturitetni predmeti naj se še izvajajo, vendar naj bo ocenjevanje znanja okrnjeno. Pri tem naj se vseeno omogoči popravljanje ocen, ki so bile pridobljene predhodno.

**Te predloge so že izpostavili, vendar pravijo, da se moremo zavedati, da ni mogoče kar ukiniti ostalih predmetov. Vendar se bo to definitivno prilagodilo.**

1. Problematika mednarodne mature.

**Mednarodna matura ni v pristojnosti slovenskih institucij. Odločitve sprejemajo organi določeni za mednarodno maturo izven Slovenije.**

1. Esej se nikakor ne sme pisati na isti dan kot razčlemba.

**Pristojne institucije planirajo, da bo matura letos lahko potekala po začrtanem koledarju, kjer se izpiti ne bodo prikrivali. Lani je bila situacija drugačna in je zato do tega problema tudi prišlo.**

**USTNI IZPITI**

1. Vsebinska in tehnična izvedba ustnega izpita naj se ohrani v obliki prejšnjih let (nove spremembe naj se uvaja od začetka srednješolskega izobraževanja).

**Predlog bo predebatiran, vendar je tukaj potrebno vedeti, da se je potrebno ravnati tudi po izpitnih katalogih.**

1. Izbirnost listkov (dijak začetno izvleče 2, nato izbere, katerega bi želel odgovarjati).

**Zagotovili so nam, da se bodo o predlogu pogovorili z vsemi predmetnimi komisijami (materinščina, vsi tuji jeziki in matematika).**

1. Prej znani točni datumi izvedbe ustnih izpitov.

**Točne datume ustnih izpitov določi šola, vendar pristojne institucije lahko apelirajo na njih, da bodo datumi znani prej.**

**INTERNI DELI**

1. Spuščanje normativov za število naravoslovnih vaj (kemija, biologija, fizika…), ki so potrebne za ocenjevanje – ocenjevanje le opravljenih vaj.
2. Ocenjevanje le seminarske naloge, v kolikor okoliščine ne dopuščajo izvedbe terenskih vaj (geografija, umetnostna zgodovina, zgodovina…).

**Pristojne institucije so že septembra šole pozvale, naj se te aktivnosti izvedejo čim prej. V kolikor še tega nekateri niso storili, računajo na to, da bo za to še dovolj časa. Zatrdili so, da spremljajo to problematiko, vendar je zaenkrat prehitro oziroma nemogoče to že črtati ali manjšati procente internega dela mature. V vsakem primeru bo rešitev taka, da ne bo škodila dijakom.**

**PISNE POLE VSEH PREDMETOV**

1. Uvajanje manj strukturiranih nalog, kjer podvprašanje temelji na odgovoru prejšnje stopnje naloge.

**Predlog bo prav tako ustrezno predebatiran s predmetnimi komisijami. Problema se zavedajo, vendar je lažje kot v same pole posegat v način ocenjevanja.**

1. Povečano število formul na obeh nivojih matematike.

**Ta predlog je že bil predlagan in je tudi predviden**.

1. Pisanje vseh pol s kalkulatorjem pri matematiki, kot je bila praksa prejšnja leta.

**Predmetna izpitna komisija se bo o predlogu pogovorila, vendar je bilo to napovedano že pred epidemijo in se po tem ravnajo tudi že izdani izpitni katalogi. V tem primeru bi bilo potrebno veliko poseganje v predmetne pole.**

1. Izbirnost literarnih del pri jezikih – več podanih naslovov, s tem predvsem uvedba naslovov, ki se vežejo le na eno maturitetno.

**Ta predlog razumejo in bo prav tako predebatiran s predmetnimi izpitnimi komisijami, katerih se to tiče (materinščina, tuji jeziki).**

1. Izbirnost nalog: uvedba tematskih sklopov na vsaj eni poli pri izbirnih predmetih splošne mature (nekatere tako prakso že imajo, pri nekaterih bi se to dalo uvesti). Izbirnost nalog na vseh predmetih splošne in poklicne mature.

**V ponedeljek, 7. decembra 2020, na ta predlog še niso imeli odgovora. Pri vseh predmetih je to namreč težko izvedljivo na enak način. V tem primeru je namreč potrebno preučiti vse izpitne kataloge.**

**4. PREDMET POKLICNE MATURE**

1. Ocenjevanje le projektne dokumentacije/poročila/kartoteke in zagovora na smereh, kjer izdelka ni bilo mogoče narediti v sklopu pouka in ga na daljavo ni mogoče narediti. Pri tem naj se za vsako smer interno določi, kje je izdelek možno narediti in kje ne. Pogoji izdelave izdelkov na posamezni smeri morajo biti enaki za vse dijake.

**Na državni komisiji za predmetno maturo si ne predstavljajo, da tega predmeta ne bi realizirali. Ko se bodo šole odprle bo ta 4. predmet prioriteta. Prav tako se bo ustrezno zmanjšal sklop vaj, ki morajo biti opravljene.**